En nytårskoncert, 16 prinser og et Bjerg - nyheder Skive og Omegn
Prinsens Musikkorps sender en venlig hilsen til 2016 og byder samtidig 2017 velkommen med et brag af en koncert. Det sker, når orkestret fredag 20. januar lader champagnepropperne springe til den traditionsrige nytårskoncert i KCL.
Rasmus Bjerg er nok mest kendt for sine evner til at få publikum i godt humør. Han har imidlertid også en veludviklet musikalsk side, forklarer musikkorpsets dirigent René Bjerregaard Nielsen, der dirigerer nytårskoncerten.
Rasmus Bjerg blev uddannet fra Statens Teaterskole i år 2000, og de efterfølgende tre år var han fast tilknyttet Det Kongelige Teater. Han har haft en stribe roller blandt andet som Pontius Pilatus i musicalen 'Jesus Christ Superstar'. Skibonitterne kender sikkert Rasmus Bjerg bedre fra tv, hvor han har medvirket i flere populære serier – blandt andet 'Livvagterne' og 'Ørnen. Desuden har Rasmus Bjerg gennem nu flere år medvirket som cirkusdirektør i det populære 'Cirkus Summarum' med figurer fra tv-kanalen Ramasjang.
I bedste Las Vegas stil
Til koncerten vil publikum desuden få masser af prøver på Prinsens Musikkorps' brede repertoire. I løbet af aftenen vil musikkorpset således både komme forbi en berømt musical, Elvis Presley og højskolesangbogen. Så ud over at der kommer gang i lattermusklerne, vil publikum næsten med garanti også kunne tage dem selv i at nynne med på tonerne fra det 16 mand store orkester.